Što je Erasmus+?

Erasmus+ projekt je program Europske unije kojim se promiču razne vrste mobilnosti u području obrazovanja i osposobljavanja u Europi.

Kako se prijaviti?

Potrebno se prijaviti na natječaj i popuniti prijavnu dokumentaciju koja se šalje koordinatoru projekta, prof. Mladenu Toti. Nakon odluke o izboru kandidata koji su se prijavili obaviješteni smo o rezultatima natječaja, i tako kreću moje pripreme za mobilnost.

Zašto sam se prijavila?

Prijavila sam se zbog novih znanja i iskustava. Cjeloživotno učenje je vrlo važno. Područje fizioterapije, kao i druga područja, se neprestano mijenja i usavršuje, i želim biti u toku s vremenom. Mobilnost mi je omogućila uvid u struku iz malo drugačije perspektive.

A budući da sam nedavno preselila u Sloveniju, zanimljivo mi je bilo i zbog lokacije i mjesta održavanja.

Gdje sam bila i što sam radila?

U sklopu mobilnosti na Erasmus+ projektu SkillsUp 3, provela sam tjedan dana u Sloveniji na stručnom usavršavanju u Deos-Centru starejših Zimzelen. Upoznala sam se novim tehnikama manualne terapije kao što su tehnike facilitacije normalnih obrazaca pokreta te tehnike manipulacije fascije koje uz kineziterapiju i elektroterapiju značajno podižu kvalitetu života i funkcionalnu neovisnost korisnika doma.

Naravno, prije svake intervencije potrebno je bilo provesti fizioterapijsku procjenu pomoću različitih postupka mjerenja i testova, što uključuje procjenu aktivnosti svakodnevnog života i procjenu potrebe za korištenje pomoćnih i adaptivnih sredstava.

Uz učenje novih tehnika, provodila sam i usavršavala transfere nepokretnih pacijenata i kineziterapijske postupke gerijatrijske problematike kao što su vježbe mobilizacije pacijenta, vježbe cirkulacije, vježbe disanja, vježbe koordinacije i ravnoteže, vertikalizacija te trening hoda.

Usporedba s Hrvatskom?

U Sloveniji ne postoji srednjoškolski program za stjecanje srednje stručne spreme za zanimanje fizioterapeutski tehničar već oni zvanje fizioterapeut stječu po završetku studija fizioterapije koji traje 3+2 godine. Samim time, puno je veća samostalnost u odabiru fizioterapijskih procedura i odgovornosti fizioterapeuta.

Pozitivne i negativne strane mobilnosti?

Ovakav način stručnog usavršavanja meni se najviše sviđa upravo zbog toga što učite iz stvarnog okruženja. Radite direktno s pacijentima i na taj način najbolje možete usavršavati svoje vještine koje kasnije prenosite na svoje učenike. Istaknula bih ljubaznost i pristupačnost svoje mentorice koja mi je nesebično dijelila znanje. A negativne strane - zaista ih nema.

Kako će iskustva s mobilnosti utjecati na moj rad i kvalitetu nastave?

Svakako će mi iskustvo pomoći u motivaciji učenika, jer najlakše je motivirati buduće fizioterapeutske tehničare kada imate praktične primjere i situacije s kojima ste se osobno susreli u radu s pacijentima.

Slobodno vrijeme?

Slobodno vrijeme sam iskoristila za odmaranje i za šetnju po brdovitom kraju gdje se smjestila Topolšica.

Moja iskustva i moji dojmovi?

Iskustvo i cjelokupni dojam je izrazito pozitivan.

Bih li preporučio Erasmus+ praksu i zašto?

Naravno da da, jedno korisno i vrijedno životno iskustvo.